AARHUS: Det massive byggeri af højhuse og nye veje i Aarhus kræver kolossale mængder jord, grus og beton.

Væksten i Aarhus er så stor, at kommunen de kommende 20 år vil stå for en fjerdedel af forbruget af råstoffer hos de 19 kommuner i Region Midtjylland. Der svarer til 68,7 millioner kubikmeter jord, sand, sten og andre råstoffer.

Alligevel er der ikke en eneste fungerende grusgrav i Aarhus Kommune. Men det bliver der sandsynligvis lavet om på, når Region Midtjylland går i gang med at udpege nye områder til grusgrave.

Råstofgeolog Lars Kristiansen fra Region Midtjylland vurderer, at Aarhus Kommune bliver hjemsted for en eller flere nye grusgrave.

- Ja, det tror jeg. Men det er en lang proces med at få nye råstofgraveområder ind i en råstofplan, hvor der kan komme mange forhindringer. Der er fokus på Aarhus-området, men der er også andre områder i regionen, hvor der arbejdes på at finde brugbare grusforekomster til blandt andet betonbranchen, forklarer Lars Kristiansen.